Vuoden 2020 aikana kotihoitoa sai yhteensä 208 000 asiakasta. Kotihoidossa reagoidaan nopeasti asiakkaiden palvelutarpeen muutoksiin, joten uusia asiakkaita tulee palvelun piiriin runsaasti vuosittain. Vuoden 2020 kotihoidon asiakkaista 42 prosenttia ei ollut saanut kotihoitoa edellisenä vuonna. Hieman yli puolet sai säännöllisesti toistuvaa palvelua. Lisäksi kotihoidossa on paljon tilapäistä ja jaksottaista palvelun käyttöä. (Kotihoitotilasto, THL).
Vuoden 2020 aikana toteutui 39,7 miljoonaa kotihoidon käyntiä. Kotihoidon käyntimäärä asiakkaan luona voi vaihdella muutamasta viikkokäynnistä useisiin päivittäisiin käynteihin. Osalla asiakkaista palvelutarve on säännöllistä, mutta ei intensiivistä. Säännöllisen kotihoidon saajista noin 8 %:lla käyntejä oli harvemmin kuin kerran viikossa. Toisaalta kotihoidossa on runsaasti intensiivistä kotihoitoa tarvitsevia. 18 % säännöllisen kotihoidon asiakkaista sai vähintään kolme kotihoidon käyntiä päivässä. (Kotihoitotilasto, THL)